《八月十六日同文太史诸公登郊台觞治平寺竹下》
明代·陆师道

阖闾城西佳山水，况复秋清风日美。
百斛游船稳于屋，锦帆瑶席空明里。
黄山西转古横塘，五坞云深盘上方。
飞桥连跨石湖口，螭影相衔明镜旁。
夕阳把酒郊台上，峰色湖光回相向。
表里河山忆伯图，逶迤峦岭开行障。
白云袅袅紫薇村，湖光荡薄入瑶樽。
夕霏掩隐梵王阁，松径行穿山寺门。
山僧不归钟磬隔，桐竹虚堂翠光射。
疏影低摇醽醁寒，玉人笑倚琅玕碧。
可怜落日情依依，空林栖鸟催人归。
兰舟不解惜清夜，坐待圆景升宵晖。
胡床醉剧金鳌背，徙倚凭栏酒频酹。
薄云灏气互吐吞，坐看东天尚蒙昧。
须臾光射灵虚宫，玉盘飞出沧海东。
金波奕奕掣千电，彩云皎皎腾双虹。
时时清汉微氛度，隐隐冰轮驰薄雾。
掩抑徘徊未全露，靳取清光照归路。
画鹢翩翩凌广寒，俯看碧浪跃银丸。
百花洲边花色昼，花中楼阁明朱栏。
此时杯行何足数，歌声遏云酒如雨。
庾公长啸兴不浅，阮籍沈酣狂欲舞。
莫愁露湿紫绮裘，月光常随青翰舟。
君不见胥门抉目郊台圯，何不清霄秉烛游。

作者简介：（1511—1574）苏州府长洲人，字子传，号元洲，改号五湖。嘉靖十七年进士。授工部主事，改礼部。以养母告归，师事文徵明。善诗文，工小楷、古篆、绘事。后复起，官至尚宝司少卿。有《左史子汉镌》、《五湖集》。